**Tisztelt Szülők! Kedves Tanulók!**

A Nyíregyházi Bem József Általános Iskola Herman Ottó Tagintézményében **hagyományos, nappali rendszerű neveléssel-oktatással indul a 2020/2021. tanév.**

**Első tanítási nap: 2020. szeptember 1. kedd**

**Tanévnyitó ünnepség** a járványügyi helyzetre tekintettel:

**Az 1. és 5. évfolyam részvételével 2020. szeptember 1. kedd 8.00 óra. Helyszín: az iskola udvara.** Kérjük az első évfolyamos tanulók szüleit, hogy gyermekenként maximum 2 szülő vegyen részt a tanévnyitón a járványügyi szabályok és a távolságtartás betartásával.

**A többi évfolyam tanévnyitójára osztályonként a tantermekben kerül sor az első órában. Megjelenés hétköznapi ruhában.**

* A tanítási órákon és az egyéb foglalkozásokon a maszk viselése lehetséges, de nem kötelező.
* A tanulók a tanítás ideje alatt saját tantermükben tanulnak. Ez alól az informatika és a testnevelés órák képeznek kivételt.
* A közösségi terekben amennyiben a megfelelő távolságtartás nem biztosított a maszk viselése ajánlott.
* Kiemelt figyelmet kell fordítani az alapvető higiénés szabályok betartása. Az egyes tevékenységeket megelőzően és azokat követően a szappanos kézmosás kötelező.
* Az intézménybe lépők szigorúan tartsák be az úgynevezett köhögési etikettet: papír zsebkendő használata köhögéskor, tüsszentéskor, majd a használt zsebkendő szemetes kukába dobása és alapos kézmosás, esetleg kézfertőtlenítés.
* A megfelelő védőtávolság betartása különösen fontos a közösségi terekben a mosdókban, illetve az öltözőkben.
* A személyi higiéné, alapvető szabályairól a gyermekek osztályfőnöküktől kapnak részletes, az adott korosztály számára megfelelő szintű tájékoztatást.
* Az épület helyiségeinek fertőtlenítése folyamatosan történik.
* Kérjük a szülőket, hogy kerüljék az intézmény kapui előtti csoportosulásokat, gyermekükért a szükséges időpontban ( 2. sz. mellékletben a szülők által megjelöltek alapján a pedagógus kíséri ki az alsós tanulóinkat) érkezzenek csak.

A járványügyi helyzetre tekintettel az óraközi szünetek rendszerében is változás lesz. Erről bővebb tájékoztatást az első tanítási napon illetve a szülőértekezleteken adunk.

A mosdóhelyiségekben és az ebédlő előtt szappanos kézmosásra van lehetőség, melyet vírusölő kézfertőtlenítővel egészítünk ki.

**A tanulók az iskola bejáratait** a következők szerint használják az iskolába érkezéskor és a távozáskor:

**Érkezéskor:** - Az 1. 2. 3. és a 4. évfolyamok az iskola főbejáratát használják.

* Az 5. 6 és 7. évfolyamoknak a hátsó kapun jöhetnek be az intézmény területére, az épületbe pedig a könyvtár melletti ajtón.
* A szülők gyermeküket a bejáratig kisérhetik. Szülő/gondviselő az iskola épületében nem tartózkodhat. Személyes jelenlétet igénylő ügyintézés előre egyeztetett időpontban lehetséges.
* Kérjük, hogy a tanulók lehetőség szerint **7.30 és 7.45 között érkezzenek az intézménybe.** Természetesen indokolt esetben a gyerekek felügyeletét 7.00-tól biztosítjuk.
* **Az iskolába érkezéskor a szappanos kézmosás és kézfertőtlenítés kötelező.**

**Távozáskor:**

* Az 2. és a 3. évfolyamok 16,00-kor, és 16,30-kor az iskola főbejáratát használják.
* Az 1. és a 4. évfolyamok 16,00-kor, és 16,30-kor az ebédlő melletti ajtón távoznak.
* 17,00 óra után az ebédlő melletti ajtóhoz kell jönni a gyerekekért.
* Az 5. 6 és 7. évfolyamok a hátsó kapun távoznak.

**Nyomatékosan kérjük a szülőket, amennyiben gyermekükön betegség jeleit tapasztalják, semmiképpen ne hozzák iskolába.**

**16 ÓRÁIG TÖRTÉNŐ BENNTARTÓZKODÁS**

A nemzeti köznevelésről szóló 2011.évi CXC. törvény 27.§ (2) bekezdése értelmében „az általános iskolában a nevelés-oktatást a délelőtti és délutáni tanítási időszakban olyan módon kell megszervezni, hogy a foglalkozások legalább 16 óráig tartsanak, továbbá 17 óráig – vagy addig, amíg a tanulók jogszerűen tartózkodnak az intézményben - gondoskodni kell a tanulók felügyeletéről.”

A 46.§ (1) a) bekezdése alapján „a tanuló kötelessége, hogy részt vegyen a kötelező és a választott, továbbá általános iskolában a tizenhat óráig tartó egyéb foglalkozásokon”.

**A fentiek értelmében az iskola egyéb foglalkozásait tizenhat óráig szervezzük, melyeken minden tanuló számára kötelező a részvétel.**

A nemzeti köznevelésről szóló 2011.évi CXC. törvény 55.§ (1) bekezdése lehetőséget ad az **igazgatónak arra, hogy a tanulót a szülő írásbeli kérelmére felmentse a tizenhat óra előtt megszervezett egyéb foglalkozás alól. A felmentésre akkor van lehetőség, ha a szülő azt írásban kéri, indokolva a távolmaradás okát a hét meghatározott napjairól, illetve a tanuló sajátos helyzetét.**

**2020. szeptember 10-ig a szülő írásbeli kérelmére, az osztályfőnökök elengedhetik a tanulót a tanítási órák után. Szeptember 14-tól erre csak a fentiek alapján kiadott igazgatói felmentéssel van lehetőség, melyhez az írásbeli kérelmet az osztályfőnököknek 2020. szeptember 07-ig lehet leadni.** *Az 1. sz. melléklet kitöltésével kérelmezhetik a szülők, gyermekük 16 óra előtti foglalkozások alóli mentesítését.*

**TANULÓK INTÉZMÉNYBEN TARTÓZKODÁSA**

Kérjük, hogy a tanulók lehetőség szerint **7.30 és 7.45 között érkezzenek az intézménybe.** Természetesen indokolt esetben a gyerekek felügyeletét 7.00-tól biztosítjuk, 7 óra előtt nevelői ügyelet nincs az intézményben.

Kérjük, hogy *a 2. sz. melléklet kitöltésével* nyilatkozzanak a szülők arról, hogy gyermekük mikor érkezik és távozik az intézményből.

**TANULÓI HIÁNYZÁSOK KEZELÉSE**

* Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak kell tekinteni. Igazolt hiányzásnak tekintendő továbbá, ha a gyermek, a tanuló hatósági karanténba kerül a részére előírt karantén időszakára.
* Ezen időszakban a tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett részt vehet az oktatásban.
* A gyermek, a tanuló távolmaradásával kapcsolatos valamennyi szabály a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletben foglaltak szerint érvényes, azok betartása szerint szükséges eljárni.
* A Házirendünk szerint a szülő 10 tanítási napról való hiányzását igazolhatja gyermekének.

**Felhívjuk a szülők és tanulóink figyelmét arra, hogy a nevelési-oktatási intézményeket kizárólag egészséges, tüneteket nem mutató tanuló látogathatja. Kérjük a szülőket, hogy amennyiben gyermeküknél bármilyen betegségre utaló tüneteket észlelnek, a NNK aktuális eljárásrendje alapján gondoskodjanak orvosi vizsgálatról, gyermeküket az intézménybe ne hozzák be. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.**

**A gyermek az iskolába – hasonlóan más megbetegedésekhez – kizárólag orvosi igazolással térhet vissza bármilyen betegséget követően.**

**ONLINE ÜGYINTÉZÉS ELŐNYBEN RÉSZESÍTÉSE**

* A kialakult vírushelyzet miatt az online ügyintézést tekintjük elsődlegesnek
* A személyes kontaktus minimalizálása érdekében kérjük, hogy 06/42-512-896 telefonszámon előzetesen egyeztessenek időpontot, amennyiben mindenképpen személyes ügyintézés szükséges.
* Kérjük, hogy iskolalátogatási igazolások kiadása iránti igényüket az

nyhherman@gmail.com email címen igényeljék meg, a gyermek nevének és osztályának megadásával, majd azt válasz e-mailben megküldjük Önöknek (ellenőrizzék a SPAM mappát is). Amennyiben eredeti példányra is szükségük van, kérjük jelezzék az e-mailben és azt a kérelem elküldését követő napon iskolánk portáján átvehetik.

* Kérjük Önöket, hogy a *3. sz. Média nyilatkozatot* és a *4. sz. Tanulói adatlapot* kitöltve juttassák vissza gyermekük osztályfőnökének gyermekeikkel.

**Tisztelt Szülők!**

Az osztályfőnökök a szülői értekezletek időpontjáról értesítik Önöket a szokásos fórumokon, melyek az első tanítási héten megszervezésre kerülnek. Kérjük, hogy vegyenek részt ezeken, hiszen minden fontos és lényeges információt itt tudhatnak meg a tanév indításával kapcsolatosan.

Mindannyiunk érdeke, hogy egymást biztonságban tudhassuk, vigyázzunk testi- lelki egészségünkre, és másokét ne veszélyeztessük. Ezért kérjük, hogy gyermekeikkel beszélgessenek arról, hogy most, ebben a pandémiás helyzetben mennyire fontos a szabályok betartása, saját magunk és mások egészségének megóvása. Kérjük megértésüket, együttműködésüket, a szabályok betartását, hiszen ez közös érdekünk. Kérjük, hogy kísérjék figyelemmel a Kréta napló üzeneteit, iskolánk honlapját, facebook oldalát, ezeken a fórumokon minden fontos információt megosztunk. Számítunk Önökre, és Önök is számíthatnak Ránk!

**Kedves Gyerekek!**

Már nagyon várjuk, hogy találkozhassunk Veletek és a tanévet mindennapos iskolába járással teljesíthessük. Kérünk Benneteket, hogy Ti is tartsátok be a szabályokat, hogy mindannyian egészségesen és sikeresen zárhassuk majd a tanévet.

**Kedves Szülők! Kedves Gyerekek!**

**Eredményes, egészségben gazdag, sikeres 2020/21-es tanévet kívánunk!**

**Vigyázzunk egymásra!**

 A Nyíregyházi Bem József Általános Iskola

Herman Ottó Tagintézmény

nevelőtestülete